SAWAD วิ่งแรง 5% จับมือ “ออมสิน” ลุย “บ.เงินสดทันใจ” ขยายสินเชื่อ
SAWAD วิ่งแรง 5% จับมือ “ออมสิน” ลุย “บ.เงินสดทันใจ” ขยายสินเชื่อ
24 มี.ค. 2564

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 10.48 น. อยู่ที่ระดับ 87.50 บาท บวก 4 บาท หรือ 4.79% สูงสุดที่ระดับ 88 บาท ต่ำสุดที่ระดับ 84.50 บาท ด้วยมูลค่าการซื้อขาย 1.33 พันล้านบาท

โดยราคาหุ้น SAWAD ปรับตัวเพิ่มขึ้นแรงรับข่าวที่บริษัทและธนาคารออมสินจะจัดงานแถลงเปิดตัวการร่วมลงทุนใน บริษัท เงินสดทันใจ จำกัด ในวันพรุ่งนี้ (25 มี.ค.64) เพื่อให้กลุ่มประชาชนรายย่อยได้มีโอกาสเข้าถึงแหล่งทุนในระบบ คิดอัตราดอกเบี้ยเป็นธรรม สอดคล้องกับนโยบายของรัฐบาลที่ต้องการลดความเหลื่อมล้ำในสังคม
ด้าน บล.เคทีบีเอสที มองว่า การที่ทาง SAWAD  ทำงานร่วมกับธนาคารออมสิน นอกจากสินเชื่อที่จะเพิ่มขึ้น ยังมองเป็นโอกาสในการขยายฐานรายได้จากการขายประกัน ซึ่งมีมาร์จิ้นดี พร้อมประเมินกำไรเฉลี่ย ปี 2564-2565 ที่ 5.36 พันล้านบาท เพิ่มขึ้น 19% จากงวดเดียวกันของปีก่อน และ 6.48 พันล้านบาท  เพิ่มขึ้น 21% จากงวดเดียวกันของปีก่อน ตามลำดับ
ขณะที่บริษัทตั้งเป้าสินเชื่อปี 2564 โต 20% รับการฟื้นตัวของเศรษฐกิจ ทั้งนี้ ผู้บริหารคาดสินเชื่อใหม่ ทั้งในกลุ่มเช่าซื้อและสินเชื่อบุคคลฟื้นตัวโดดเด่น ด้านการร่วมมือกับทางธนาคารออมสินจะเริ่มปล่อยสินเชื่อ เม.ย.นี้